เยาวชนไทยคว้าเหรียญฝีมือยอดเยี่ยมสาขาการดูแลผู้สูงอายุและผู้ป่วย จากการแข่งขัน WorldSkills ครั้งที่ 46 สนามแข่งขันที่ฝรั่งเศส
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า การแข่งขันฝีมือแรงงานนานาชาติ ครั้งที่ 46 (WorldSkills) ในขณะนี้ไทยสามารถคว้าเหรียญรางวัลมาได้แล้วทั้งหมด 4 เหรียญคือ 1 เหรียญเงิน 3 เหรียญฝีมือยอดเยี่ยม โดยเหรียญฝีมือยอดเยี่ยมที่ประเทศไทยคว้ามาได้ล่าสุดจากการแข่งขันสาขาการดูแลผู้สูงอายุและผู้ป่วย จากการแสดงทักษะฝีมือของนางสาวศิริพร ทรปราณี หรือน้องฝ้าย เข้าแข่งขัน ณ เมืองบอร์โดซ์ สาธารณรัฐฝรั่งเศส มีโรงเรียนพยาบาลรามาธิบดี เป็นผู้สนับสนุนการเก็บตัวฝึกซ้อม และมูลนิธิเอสซีจีสนับสนุนค่าใช้จ่ายเดินทาง สำหรับการแข่งขันสาขาการดูแลผู้สูงอายุและผู้ป่วยครั้งนี้ มีผู้เข้าแข่งขันทั้งหมด 14 ประเทศ เหรียญทองเป็นของสหรัฐอาหรับเอมิเรตส์ เหรียญเงินเป็นของไต้หวัน เหรียญทองแดงเป็นของจีน และประเทศไทยได้รับเหรียญฝีมือยอดเยี่ยม เป็นเรื่องน่ายินดีเนื่องจากสาขานี้เป็นสาขาใหม่ที่ประเทศไทยส่งแข่งขันใน WorldSkills เป็นครั้งแรก ซึ่งสาขาการดูแลผู้สูงอายุได้รับความสนใจจากทั่วโลก เนื่องจากการเปลี่ยนแปลงของโครงสร้างประชากรที่ก้าวเข้าสู่สังคมผู้สูงอายุ หลายประเทศจึงมีแนวโน้มความต้องการแรงงานด้านการดูแลผู้สูงอายุมากขึ้น ดังนั้น การคว้าเหรียญฝีมือยอดเยี่ยมมาได้ในครั้งนี้ จึงเป็นการแสดงให้เห็นถึงศักยภาพของฝีมือแรงงานไทยและประเทศไทยมีความพร้อมในการผลิตแรงงานด้านการดูแลผู้สูงอายุและผู้ป่วยป้อนตลาดแรงงานในประเทศและต่างประเทศ ขณะที่ นายประทีป ทรงลำยอง อธิบดีกรมพัฒนาฝีมือแรงงาน กล่าวว่า นอกจากสาขาการดูแลผู้สูงอายุและผู้ป่วยแล้ว สาขาที่เดินทางกลับประเทศไทยพร้อมกันคือ สาขาการซ่อมบำรุงตัวถังรถยนต์ โดยมีนายภิญโญ วัฒภัย เป็นตัวแทนเข้าแข่งขัน ณ กรุงเบิร์น สมาพันธรัฐสวิส ในสาขานี้มีผู้เข้าแข่งขัน 11 ประเทศ ถึงแม้เยาวชนไทยจะพลาดเหรียญรางวัล แต่ก็เป็นประสบการณ์ที่เยาวชนและผู้ฝึกสอนจะได้นำมาพัฒนาต่อไป